ROZHODNUTIE KOMISIE
z 24. júla 2008
o usmerneniach na pomoc členským štátom pri príprave výročnej správy o implementácii jediného integrovaného viacročného národného plánu kontroly ustanoveného v nariadení Európskeho parlamentu a Rady (ES) č. 882/2004
[oznámené pod číslom K(2008) 3756]
(Text s významom pre EHP)
(2008/654/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 44 ods. 2,
keďže:
(1)
Nariadením (ES) č. 882/2004 sa stanovujú všeobecné pravidlá uskutočňovania úradných kontrol Spoločenstvom alebo príslušným orgánom členských štátov s cieľom overiť dodržiavanie predpisov týkajúcich sa potravinového a krmivového práva a predpisov o zdraví zvierat a o starostlivosti o zvieratá.
(2)
Podľa článku 1 ods. 3 nariadenia (ES) č. 882/2004 nemajú byť týmto nariadením dotknuté osobitné ustanovenia Spoločenstva týkajúce sa úradných kontrol.
(3)
Článkom 41 nariadenia (ES) č. 882/2004 sa stanovuje, že každý členský štát má pripraviť jediný integrovaný viacročný národný plán kontroly, aby sa zabezpečilo účinné vykonávanie článku 17 ods. 2 nariadenia Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (2), predpisov v oblasti zdravia zvierat a dobrých životných podmienok zvierat a článku 45 nariadenia (ES) č. 882/2004 (ďalej len „národný plán kontroly“).
(4)
Účelom národných plánov kontroly je vytvoriť aj pevný základ pre kontroly Spoločenstva v členských štátoch.
(5)
V článku 27a smernice Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (3) sa stanovuje, že v prípade potreby sa majú uplatňovať články 41 až 46 nariadenia (ES) č. 882/2004 týkajúce sa národných plánov kontroly, výročných správ a kontrol Spoločenstva v členských štátoch a tretích krajinách, aby sa zabezpečilo účinné vykonávanie uvedenej smernice.
(6)
V článku 43 ods. 1 písm. e) nariadenia (ES) č. 882/2004 sa stanovuje, že Komisia má vypracovať usmernenia podporujúce prijatie najlepšej praxe na všetkých úrovniach systémov kontroly.
(7)
V článku 43 ods. 1 písm. j) nariadenia (ES) č. 882/2004 sa stanovuje, že Komisia má vypracovať usmernenia stanovujúce štruktúru výročných správ uvedených v článku 44 uvedeného nariadenia a informácie, ktoré majú byť uvedené v týchto výročných správach.
(8)
V článku 44 ods. 1 nariadenia (ES) č. 882/2004 sa stanovuje, že členské štáty predkladajú Komisii výročnú správu o implementácii národného plánu kontroly. Uvedená správa sa predkladá každý rok počnúc rokom po začatí zavádzania národných plánov kontroly. V článku 44 ods. 1 sú okrem toho stanovené informácie, ktoré majú byť obsahom výročných správ.
(9)
V článku 44 ods. 2 nariadenia (ES) č. 882/2004 sa stanovuje, že informácie, ktoré sa majú predkladať vo výročných správach, majú zohľadňovať usmernenia, ktoré vypracuje Komisia, aby podporila konzistentnosť predkladania takýchto správ. Tieto usmernenia nie sú záväzné, ale členským štátom slúžia ako užitočný návod na vykonávanie uvedeného nariadenia.
(10)
V článku 45 nariadenia (ES) č. 882/2004 sa stanovuje, že v členských štátoch sa majú pravidelne vykonávať audity Spoločenstva, najmä s cieľom overiť, či sa úradné kontroly vykonávajú v súlade s národnými plánmi kontroly a v súlade s právom Spoločenstva.
(11)
Komisia má prehodnotiť a v prípade potreby aktualizovať usmernenia uvedené v tomto rozhodnutí po doručení a preskúmaní výročných správ členských štátov, zohľadňujúc závery a odporúčania uvedené vo výročnej správe, ktorú má Komisia vypracovať v zmysle článku 44 ods. 4 nariadenia (ES) č. 882/2004, a s ohľadom na skúsenosti členských štátov s vykonávaním uvedeného nariadenia.
(12)
Na účely usmernení uvedených v tomto rozhodnutí by sa mala zohľadniť doterajšia činnosť Eurostatu v rámci štatistického programu Spoločenstva pri vytváraní databázy Kontrolné a monitorovacie činnosti, ktorá obsahuje rôzne klasifikačné systémy vrátane zosúladených pojmov a definícií pre správu údajov o krmivách a potravinách.
(13)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Usmernenia ustanovené v článku 44 ods. 2 nariadenia (ES) č. 882/2004, ktoré sa majú zohľadniť vo výročných správach stanovených v článku 44 ods. 1 uvedeného nariadenia (ďalej len „výročná správa“), sú uvedené v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 24. júla 2008